শিলাইদহ-সাজাদপুর-পতিসরে সাময়িক বসবাসকালে গ্রামবাংলার প্রাকৃতিক সৌন্দর্যে অভিভুত নাগরিক কবি রবীন্দ্রনাথ জনজীবনের দুস্থ রুপ দেখে বিচলিত বোধ করেন। নয়া পরিবেশ প্রভাবে অন্য এক রবীন্দ্রনাথের জন্ম-একদিকে সাহিত্য সৃষ্টির অভিনবত্বে, অন্যদিকে স্বনির্ভর পল্লী পুনর্গঠনের আন্তরিক তাগিদে। রোমান্টিক ভাববাদিতার পাশাপাশি জীবনবাদী হৃদয়াবেগের প্রকাশ ঘটে দরিদ্র গ্রামীণ জনশ্রেণীর জন্য। এই নান্দনিক ও জীবনবাদী বাঁকফেরার প্রভাব আমৃত্যু চৈতন্যে লালন করেছেন কবি ও সমাজসেবী রবীন্দ্রনাথ। এ ছাড়াও বিভিন্ন সময়ে তিনি তৎকালীন পূর্ববঙ্গের বিভিন্ন শহর যেমন ঢাকা, ময়মনসিংহ, কুমিল্লা, শ্রীহট্ট, চট্টগ্রাম, চাঁদপুর, নারায়ণগঞ্জ সফর করেন। এ উপলক্ষে সেসব স্থানের মানুষের সঙ্গে মতবিনিময় ও চিত্তবিনিময়ও ঘটে, পরিচিত হন তৎকালীন পূর্ববঙ্গের জীবন ও সংস্কৃতির সঙ্গে এবং আন্তরিক শ্রদ্ধাবোধের প্রকাশ ঘটিয়ে। ‘রবীন্দ্রনাথ এই বাংলায়’ বইটিতে বাংলাদেশের পূর্বোক্ত শহর-গ্রামে রবীন্দ্রনাথের যাপিত সময়ের অভিজ্ঞতা ও উপলব্ধি, তার নান্দিনিক সৃষ্টি ও সমাজ উন্নয়ন তৎপরতার সারাৎসার তুলে ধরা হয়েছে। পাঠক এ ক্ষেত্রে দেখতে পাবেন এমন এক রবীন্দ্রনাথকে যিনি একাধারে রোমান্টিক ও বাস্তববাদী, যার নাগরিক সত্তা প্রাকৃত জীবনের তৃষ্ণা মেটাতে উন্মুখ, প্রকৃতির সান্নিধ্যে যিনি জীবনের নতুন তাৎপর্য খুঁজে পান। পাঠকের সঙ্গে এই রবীন্দ্রনাথের পরিচয় ঘটাতেই ‘রবীন্দ্রনাথ এই বাংলায়’ বইটি রচিত এবং প্রকাশিত।